Foto’s: “Laat Derby-Lewis vry”Steve Hofmeyr by die optog Foto: Steve Hofmeyr, Facebook ‘n eNuus-insetself volg onderaan die berig. Clive Derby-Lewis, een van die mans wat skuldig bevind is aan SAKP-leier Chris Hani se moord, moet vrygelaat word, het Front Nasionaal (FN) Saterdag gesê. “Derby-Lewis is Suid-Afrika se bekendste oorblywende politieke gevangene,” het Dan Roodt, die groep se adjunkleier, in Pretoria gesê. ŉ Optog is Saterdag gereël deur ondersteuners vir Derby-Lewis. Roodt het Saterdag aan Maroela Media bevestig ŉ versoekskrif vir Derby-Lewis se vrylating is aan die direkteur van die departement van korrektiewe dienste oorhandig. FN gaan ook ŉ lys van meer as 1 000 name wat ŉ petisie vir Derby-Lewis se vrylating onderteken het, aan die DKD stuur. Hy sê nagenoeg 120 mense, insluitend die sanger en aktivis Steve Hofmeyr, het Saterdag aan die optog deelgeneem. FN het dit benadruk dat die vrylatingseis nie ŉ politieke stelling is nie. “Dit kan dalk soos ŉ paradoks klink. Clive is ŉ voltrekte politikus, ŉ staatsman en ŉ leiersfiguur vir die konserwatiewe beweging in Suid-Afrika,” het Roodt gesê. Die FN glo om hom vry te lat, is die regte ding om te doen. FN eis sy vrylating “in die naam van geregtigheid, in die naam van God of Christelike welwillendheid en in die naam van burgerlike waardes”. “Hulle sal ons verregs noem vir hierdie versoek tot redelikheid,” het Roodt gesê. “Hulle sal ons as fasciste beskryf, of ongemanierde boere, maar ons verwerp alle etikette en slagspreuke.” Hani is op 10 April 1993 in die oprit van sy huis in Boksburg doodgeskiet. Derby-Lewis (78) is tot 25 jaar tronkstraf gevonnis en het reeds meer as 20 jaar van dié vonnis uitgedien. Hy is onlangs met kanker gediagnoseer en sy aansoek om mediese parool is al twee keer afgekeur. Die SAKP in die Wes-Kaap beplan om Saterdag Chris Hani-gedenklesings te hou. Hofmeyr het ook die optog in Pretoria bygewoon. “Op ons president se verjaarsdag vra ons vir ‘n klein bietjie hart en ‘n helse klomp geregtelike konsekwentheid. As [Robert] McBride en [Nelson] Mandela (en [Shabir] Shaik en [Jackie] Selebi) amnestie-gholf mag speel, is ek seker mediese parool kan oorweeg word vir een van die oudste politieke gevangenes ter wêreld,” het Hofmeyr aan Maroela Media gesê. -SAPA Die Clive Derby-Lewis-optog Foto: Steve Hofmeyr, Facebook Steve Hofmeyr by die optog Foto: Steve Hofmeyr, Facebook